32005R1564
L 257/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1564/2005 НА КОМИСИЯТА
от 7 септември 2005 година
за установяване на стандартни формуляри за публикуването на обявления в рамките на процедурите за възлагане на обществени поръчки в съответствие с Директиви 2004/17/ЕО и 2004/18/ЕО на Европейския парламент и на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2004/17/ЕО на Европейския парламент и на Съвета от 31 март 2004 г. относно координирането на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги (1), и по-специално член 44, параграф 1 и член 63, параграф 1 от нея,
като взе предвид Директива 2004/18/ЕО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителна дейност, доставка и услуги (2), и по-специално член. 36, параграф 1, член 58, параграф 2, член 64, параграф 2 и член 70, параграф 1 от нея,
след консултации със Съвещателния комитет за обществените поръчки,
като има предвид, че:
(1)
Директива 2004/17/ЕО изисква поръчките, по отношение на които тя се прилага, да бъдат обявявани в Официален вестник на Европейския съюз. Обявленията за целите на това публикуване трябва да съдържат указаната по силата на посочената директива информация, и по-специално тази, която се съдържа в приложения XIII, XIV, XV A, XV Б, XVI, XVIII и XIX от нея.
(2)
Директива 2004/18/ЕО изисква поръчките, по отношение на които тя се прилага, да бъдат обявявани в Официален вестник на Европейския съюз. Обявленията за целите на това публикуване трябва да съдържат указаната по силата на посочената директива информация, и по-специално тази, която се съдържа в приложение VII от нея.
(3)
Директива 92/50/ЕИО на Съвета от 18 юни 1992 г. относно координирането на процедурите за възлагане на обществени поръчки за услуги (3), 93/36/ЕИО от 14 юни 1993 г. относно координирането на процедурите за възлагане на обществени поръчки за доставка (4), 93/37/ЕИО от 14 юни 1993 г. относно координирането на процедурите за възлагането на обществени поръчки за строителство (5) и 93/38/ЕИО от 14 юни 1993 г. относно координирането на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги (6), с измененията по силата на Директива 2001/78/ЕО на Комисията (7) предвиждат стандартни формуляри за публикуването на такива обявления.
(4)
Тъй като Директиви 92/50/ЕИО, 93/36/ЕИО и 93/37/ЕИО бяха заменени с Директива 2004/18/ЕО, а Директива 93/38/ЕИО бе заменена с Директива 2004/17/ЕО, необходимо е да се установи единен комплект от актуализирани стандартни формуляри, в чието съдържание се взема предвид изискваната по силата на тези директиви информация и които предвиждат формати, които могат да бъдат обработвани по електронен път.
(5)
Държавите-членки следва да възприемат Директиви 2004/17/ЕО и 2004/18/ЕО в националното си законодателство най-късно до 31 януари 2006 г. Обаче някои държави-членки могат да възприемат тези директиви преди изтичането на този краен срок. Следователно подходящо е възложителите по смисъла на Директива 2004/17/ЕО и възложителите по смисъла на Директива 2004/18/ЕО в тези държави-членки, в които националните мерки за възприемане влизат в сила преди изтичането на срока за възприемане съгласно Директиви 2004/17/ЕО и 2004/18/ЕО, да прилагат стандартните формуляри, установени по силата на настоящия регламент от датата на влизане в сила на тези национални мерки.
ПРИЕ НАСТОЯЩИЯ РЕГЛАМЕНТ:
Член 1
Възлагащите органи, считано от датата на влизане в сила на съответните национални мерки за възприемане на Директива 2004/17/ЕО и не по-късно от 1 февруари 2006 г., трябва да използват за целите на публикуването в Официален вестник на Европейския съюз на обявленията, посочени в членове 41-44 и 63 от посочената директива, стандартните формуляри, установени в приложения от IV до IX, ХII и ХIII към настоящия регламент.
Член 2
Възлагащите органи, считано от датата на влизане в сила на съответните национални мерки за възприемане на Директива 2004/18/ЕО и не по-късно от 1 февруари 2006 г., трябва да използват за целите на публикуването в Официален вестник на Европейския съюз на обявленията, споменати в членове 35, 36, 58, 64, 69 и 70 от посочената директива, стандартните формуляри, установени в приложения I, II, III и от VIII до XIII към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 септември 2005 година.